
A nagyvállalatok hatalma - Mennyire befolyásosak a transznacionális vállalatok globálisan és mennyire fontos jelenlétük hazánkban?

A transznacionális vállalatok jelentőségének hangsúlyozása az utóbbi években rendkívül felkapott témává vált a médiában. Történetük szorosan összeforr a nemzetközi kereskedelemmel és ily módon a globalizáció jelenségével. Közgazdászok, szakértők, politikusok hívják fel a figyelmet arra, hogy különösen a mai érzékeny hazai és nemzetközi gazdasági helyzetben Magyarország számára rendkívül fontos az itt lévő nagyvállalatok tevékenysége többek között a foglalkoztatásban vállalt szerepük, a kis- és középvállalatokkal való beszállítói, fejlesztési és egyéb piaci kapcsolatuk, valamint az általuk az államháztartásba befizetett adók szempontjából. Úgy gondoltam, hogy ez a téma aktualitása miatt kitűnő témája lehet egy TDK dolgozatnak.
A transznacionális vállalatok jellemzői, világgazdaságban vállalt szerepe és befektetéseik legutóbbi trendjei (pl. földrajzi és szektorális irányultság) után vizsgálódásomban egy olyan mérőszám (és modell) kifejlesztésére fókuszáltam, mely alapján vizsgálható, mérhető és rangsorolható a vállalatok hazai gazdaságban érzékelhető jelentősége öt fő kategória alapján. Így több kategóriát kiszámolva és összegezve felállítottam a vizsgálatomban részt vevő huszonegy vállalat rangsorát a magyar gazdaságban érzékelhető befolyásuk (belföldi értékesítés nettó árbevétele, befektetett eszközök értéke), hozzáadott érték-teremtő tevékenységük (GDP), foglalkoztatásban, valamint az államháztartás támogatásában vállalat szerepük alapján.



